ทุนสำรองประเทศลด900ล้านดอลลาร์
ธปท.เผยทุนสำรองประเทศลดลง 900 ล้านเหรียญสหรัฐฯ อยู่ที่ระดับ 1.731 แสนล้านเหรียญสหรัฐฯ เหตุมีการทยอยลดการแทรกแซงค่าเงินบาท
29 มิ.ย. 2555

ธปท.เผยทุนสำรองประเทศลดลง 900 ล้านเหรียญสหรัฐฯ อยู่ที่ระดับ 1.731 แสนล้านเหรียญสหรัฐฯ เหตุมีการทยอยลดการแทรกแซงค่าเงินบาท 
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 22 มิ.ย.ปีนี้ พบว่า อยู่ที่ระดับ 1.731 แสนล้านเหรียญสหรัฐฯ หรือประมาณ 5.505 ล้านล้านบาท ลดลง 900 ล้านเหรียญสหรัฐฯ หรือประมาณ 2.86 หมื่นล้านบาท หากคิดอัตราแลกเปลี่ยนในปัจจุบันที่ระดับ 31.80 บาทต่อเหรียญสหรัฐฯ จากสัปดาห์ก่อนหน้าอยู่ที่ระดับ 1.740 แสนล้านเหรียญสหรัฐฯ หรือประมาณ 5.485 ล้านล้านบาท 
ขณะที่ ฐานะซื้อเงินตราต่างประเทศล่วงหน้า (Forward) อยู่ที่ระดับ 3.11 หมื่นล้านเหรียญสหรัฐฯ ลดลงเล็กน้อยจากสัปดาห์ก่อนที่ 3.17 หมื่นล้านเหรียญสหรัฐฯ ส่งผลให้ทุนสำรองระหว่างประเทศสุทธิ ซึ่งรวมฐานะทุนสำรองฯและForwardแล้วอยู่ที่ระดับ 2.042 แสนล้านเหรียญสหรัฐฯ 
ทั้งนี้ คาดว่าสาเหตุที่ทุนสำรองลดลงน่าจะเป็นผลจากธปท.ลดการแทรกแซงค่าเงินบาท ผ่านการซื้อเงินเหรียญสหรัฐฯเข้าเก็บในทุนสำรอง เนื่องจากค่าเงินบาทในช่วงหลังมีแนวโน้มออ่อนค่าลง ซึ่งส่งผลดีต่อการส่งออกที่กำลังชะลอจากวิกฤตยุโรป และส่วนหนึ่งเป็นเพราะการตีมูลค่าสินทรัพย์ในสกุลเงินอื่นๆเป็นเงินเหรียญสหรัฐฯมีมูลค่าลดลง เพราะเงินเหรียญสหรัฐฯแข็งค่าต่อเนื่อง
สำหรับ ฐานของเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.อยู่ที่ระดับ 1.292 ล้านล้านบาท เพิ่มขึ้นเล็กน้อยจากสัปดาห์ก่อนที่ระดับ 1.281 ล้านล้านบาท